The Crown
"The Crown" (tarjimasi: „Toj“) — Netflixda efirga uzatilgan va Buyuk Britaniya qirolichasi Elizabeth II hukmronligiga bagʻishlangan tarixiy dramatik teleserial. Telekoʻrsatuv Peter Morgan tomonidan yaratilgan va yozilgan va Left Bank Pictures va Sony Pictures Television tomonidan ishlab chiqarilgan. „Toj“ syujeti Morganning „Qirolicha“ (2006) filmi va „Tomoshabinlar“ (2013) pyesasiga asoslangan. Birinchi mavsum 1947-yilda boʻlajak qirolicha Elizabeth va shahzoda Filippning toʻyi bilan boshlanadi va uning singlisi malika Margaretning 1955-yilda Peter Townsend bilan nikohi bekor qilinishi bilan tugaydi. Ikkinchi mavsum 1956-yil oktabrdagi Suvaysh inqirozidan 1963-yil oktyabr oyida Bosh vazir Harold Macmillanning isteʼfoga chiqishi va 1964-yil mart oyida shahzoda Edwardning tugʻilishigacha boʻlgan davrni oʻz ichiga oladi. Uchinchi fasl 1964—1977-yillar oraligʻidagi davrni oʻz ichiga oladi, shu jumladan Harold Wilson va Edward Heathning bosh vazir sifatidagi muddatlari va Kamil Shand bilan bogʻliq voqealardan iborat. Toʻrtinchi fasl 1977—1990-yilgacha boʻlib oʻtadi va bosh vazir Margaret Tetcher hukmronligi, shuningdek, shahzoda Charles va xonim Diana Spencerning toʻyini oʻz ichiga oladi. Beshinchi va oltinchi fasllar XX asr oxiri va XXI asr boshlaridagi Qirolicha hukmronligini qamrab oladi. Aktyorlar har ikki mavsumda oʻzgarib turadi. Dastlabki ikki msvdumda Claire Foy Qirolicha rolini, Matt Smith shahzoda Filipp rolini va Vanessa Kirbi malika Margaret rolini ijro etadi. Uchinchi va toʻrtinchi fasllarda Olivia Colman Qirolicha rolini, Tobias Menzies shahzoda Filipp rolini, Helena Bonham Carter esa malika Margaret rolini ijro etadi. Uchinchi mavsumda Josh OʻKonnor shahzoda Charles rolini oʻynaydi. Toʻrtinchi mavsumda yangi aktyorlar paydo boʻladi — Emma Korrin xonim Diana Spenser rolida va Gillian Anderson Margaret Tetcher rolida. Beshinchi va oltinchi fasllarda Imelda Staunton, Jonatan Price va Lesley Manville mos ravishda qirolicha, shahzoda Filipp va malika Margaret rollarini, Elizabeth Debicki va Dominic West esa malika Diana va shahzoda Charles rollarini ijro etadi. Serial Hertfordshire, Borehamwooddagi Elstree studiyasida, shuningdek, Buyuk Britaniya va baʼzi chet davlatlarda suratga olingan. Birinchi mavsum Netflix’da 2016-yil 4-noyabrda, ikkinchisi 2017-yil 8-dekabrda, uchinchisi 2019-yil 17-noyabrda va toʻrtinchisi 2020-yil 15-noyabrda chiqdi. Beshinchi fasl 2022-yil noyabr oyida chiqadi. „Toj“ oʻzining aktyorlik mahorati, rejissyorligi, ssenariysi, operatorlik ishi va qirolicha Elizabeth hukmronligining aniq tarixiy tasviri uchun tanqidchilar olqishiga sazovor boʻldi. Hammasi boʻlib, oʻzining dastlabki toʻrt faslida serial 63 ta Primetime Emmy nominatsiyasini qoʻlga kiritdi, jumladan, toʻrt marta „Eng yaxshi dramatik serial“ nominatsiyasiga nomzod boʻlgan va 2021-yilda 73-Primetime Emmy mukofotida ushbu kategoriyada gʻolib chiqqan. AQSh kinoaktyorlari gildiyasi mukofotlarida The Crown ikki marta „Dramatik serialdagi eng yaxshi aktyorlar“ mukofotini 2020 va 2021-yillarda qoʻlga kiritdi, shuningdek, Jon Lithgouga „Eng yaxshi aktyor“, Kler Foyga (ikki marta) va Gillian Andersonga „Eng yaxshi aktrisa“ nominatsiyasida haykalchalar olib keldi. Serial shuningdek, „Eng yaxshi teleserial-drama“ nominatsiyasida ikki marta (2017 va 2021) „Oltin globus“ mukofotini qoʻlga kiritdi, Foy, Kolman, Korrin, OʻKonnor va Anderson esa aktyorlik yoʻnalishida „Oltin globus“ mukofotini oldi.